《瑞应麒麟诗》
明代·杨荣

于维圣皇，受命自天。仁及庶类，恩周八𤥻。礼义兴行，无有远迩。

日照月临，化成俗美。九夷八蛮，悉妾悉臣。罔敢踰越，聿来献珍。

鲸波洋洋，望之无际。岛夷所居，动数万里。玉音所至，莫不尊亲。

沦肌浃髓，被于皇仁。佥曰陋邦，服此声教。海波晏然，圣德之效。

乃梯乃航，惟恐或后。乃奉麒麟，归于灵囿。惟兹麒麟，玄枵毓精。

非时不出，非世不生。其产应期，祥光上烛。五彩缤纷，卿云煜煜。

天无沴气，地息妖氛。山川草木，发秀扬芬。既育既长，益奇益异。

万灵撝诃，百神拥卫。魁然其质，昂然其形。龙颅凤臆，肉角麇身。

牛尾马蹄，折旋规矩。生物不伤，音协律吕。爰用入贡，涉历海洋。

秘怪屏迹，蛟鳄遁藏。龟龙导从，鸾凤羽翼。载驰载驱，遂达京国。

进之彤墀，得觐天颜。重瞳屡顾，百僚耸观。嵩呼雷动，再拜稽首。

吾皇圣神，永膺万寿。皇帝曰吁，瑞不在兹。惟慎厥德，乃为祯符。

尔公尔卿，百僚士庶。恪脩厥职，勿滋逸豫。三光昭宣，五纬弗亏。

品物咸亨，惟瑞在兹。仰惟圣皇，体道谦虚。奇瑞屡臻，抑而弗居。

戒慎满盈，奉天法祖。度越百王，卓冠千古。洛龟呈夏，玄鸟降殷。

赤雀兴周，式昭前闻。维兹麒麟，实天所授。圣德格天，永承天祐。

于维圣德，广大难名。巍巍荡荡，尧舜莫京。恩霈八纮，泽覃四裔。

如云之行，如雨之施。天锡多福，集于圣躬。惟皇万寿，百禄是崇。

雨顺风调，民安国泰。海晏河清，万世永赖。臣拜稽首，宝祚绵绵。

圣子神孙，传序万年。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。